王炎
送魏倅
俗士不闻道，利欲熏其心。
阳浮外酬酢，中有机阱深。
宛陵有君子，殊不同今人。
矫矫鹓鹭姿，入俗不受尘。
挹这淡于水，即之暖如春。
笔端奏金石，妙处无新陈。
念我久顿挫，晚岁乘朱轮。
烹鲜易以扰，御黠难使驯。
赖有贤贰车，一心同抚循。
遂于吏事外，拂拭绿绮琴。
为我肯属耳，领会山水音。
持此定交契，愈久情愈亲。
东风二月初，梅花照溪津。
语别一杯酒，莫辞十分斟。
聚散亦常事，岂必含酸辛。
重念发种种，不禁忧患侵。
君今入观阙，我亦返山林。
行藏异涂辙，可日再盍簪。
所蕴勿卷怀，朝廷须世臣。